cyanic-selkie/wikianc huggingface dataset:
Tschechische Litratua
D Moderna, d Buřiči u d Dekadenz
A weitana Signatea oda Untazoichna vonn Manifest, da Antonín Sova, houd en Machar san Pik af s Kristntum ned toalt, Humanitet i da Tradizion vo de bejmischn Broudaschaftn gsoucht u se weitas ana beetarischn, frumman Symbolik õgnejchat (da Dichta wej a Prophet wou s Õkumma vonn gettlinga Kinereich vakindt). Durtnhi hod s nu oinn an drittn vo dej brejmtn Manifest-Háfaln vaschlogn, en Otokar Březina. Sane poetischn Textt (Tajemné dálky, Svítání na západě, Větry od pólů, Stavitelé chrámu, Ruce) hod ma reglrecht symbolistischa, fost mystischa ghoissn; u da Březina is bis i d Gnejchtn vo da katolischn Moderna glengt, dej wou z dera Zeid afkummad woan is. Vo deam lout se seng, dass d Vatreta vo da "Bejmischn Moderna" ned grod a idejellas, ned amol a estetischs Program midranand toalt hom. Vabunna hod s ejara, dass s as zejgt nourana ganz a andana Furm vo Dichtarei wej des, wou ma bis doudahi durtn zen seng krejgt houd.
Aanle diwers is s Weak vo dej iwatn drei Autorna gweng, dej wou i s selma Gmirkschiwal min Bappal "d Afwigla (Buřiči) vonn Iwagang zen 20. Jh." mid eisortiat wean. Zammgschofft hom s niad ollawal, owa za ejḡatana Zeid hom sa se ollsomt ba de Anarchistn eigfunna. Vo durtn houd a jeda a ondana Richtung danumma. Da Viktor Dyk hod mid sana Sammling Buřiči vo 1903 da zammgwiaffltn Gruppn en Nama gem (un aa da Šrámek houd an Generazionsroman min Titl Buřiči daschrim), wenn a da Buřičar anarchistischa Zug vo san Opus omed i ondana Weak stiaka is, wej bspw. i da Sammling Milá sedmi loupežníků, i da Nowelln Krysař un inn Theatastickl Zmoudření dona Quijota. Af zletzt hod se da Dyk nou zen konseawatif nazionaln zougwendt. Da Stanislav Kostka Neumann is doudageng af s End i d komplett entgeng gsetzta Richtung grennt - zen Kommunismus. Es anarchistischa Weak oda 'Gschaff' vonn Neumann "gipflt" i da Sammling Sen o zástupu zoufajících, wou se a zwiflt un owedauchts Velkl afmocht en Herrgott zen finna, u wej s doudabei scheitan, imkejan u wida hoime geng zen Teifl, zen Symbol vo Rewellion u Freihaitn. Da Neumann is nou duach mejrana schepfarischa Epochn durche, a 'naturnata' (Kniha lesů vod a strání, es Wold-, Wossa- u Roinbejchl), a 'ziwilna' (Nové zpěvy, Neia Gseng) oda a proletarischa (Rudé zpěvy, Rouda Gseng). A dritta vo de Afwigla (Buřiči), da Fráňa Šrámek, hod se da rewellischn Poesi i d Sammlinga Života bído, přec tě mám rád u Modrý a rudý gwidmad. Spáda hod se da Šrámek owa umorientiad af an tejnanan, lyrischanan Glam i s Salwian, d Natua u Fraualeit (wej i da Sammling Splav, dan Roman Stříbrný vítr, en Theataspill Léto). Wej zen seng is, hom dej Weḡ vo de drei Dichtaleit, wou vonn selwing anarchistischn Milje lousghátscht han, ned vaschidna entn kinna. Ganz ogseng vonn František Gellner mid sana Sammling Po nás přijde potopa! (Nou uns kumt dej Sintflut!), da wou inn Ejaschtn Welkrejḡ af n galizischn Schlachtfeld wou untaganga is.
D Atmosfer af s End von Joahundat is assa vo de Modernistn u de "Afwigla" aa vo Vatreta vo de Dekadenzháfal prágt, dej wou se um d Zeitschrift Moderní revue umma zammgfuntn hom, wej da Arnošt Procházka, da Lvovitza Jiří Karásek u da Karel Hlaváček. Dej Dekadenzla wean zamm mid de bejmischn Modernistn, dej Afwigla (d Buřiči), dej Katolischn Modernistn u da Blousn vo d Realistn um en Jan Herben sa Bladl Čas (da wou owa af n Feld vo da Belletristik selm ned aktiv gweng is) ej amol unta s Dáchal "bejmische Jugndstil-Litratua"  zammgfasst, wos se owa generell niad hod duachsetztn kinna.
D ejascht Halm vonn 20. Jh.
D linka Awãngard, wou se inn 20. Jh. i da Organisazion Devětsil zammgfuntn houd, is stoak gweng. Idjell is trong woan vo d Kultuateoretika Karel Teige u Bedřich Václavek. Vo d Literatn is hem da Jaroslav Seifert, da Vladislav Vančura, da Vítězslav Nezval, da Konstantin Biebl, da František Halas, da Jiří Wolker, da Karel Konrád oda aa da Julius Fučík gweng. Aa dej Theatasekzion is stoak gweng, wou da Emil František Burian, da Jiří Frejka, Jindřich Honzl oda da Adolf Hoffmeister dazoughejan; Mitglida han weitas da Jiří Voskovec u da Jan Werich, dej Bagrinda vonn Osvobozené divadlo Theata, gweng. D Avantgardistn vonn Devětsil hom se frej un uaft bakennt zen Surrealismus un a oamolinga 'eiflußnata' kinstlarischa Richting daschaffn, dej wou ba ins asbrost u viragrount is - an Poetismus. Za Awãngard mou ma aa dea Theataleitn, wou z Brinn gwiakt hom, en Jiří Mahen un en Emil Artur Longen rechna; za Linkn aa en Dichta Petr Bezruč u d komunistischn Schreiwa, en Ivan Olbracht, en Josef Hora, d Marie Majerová, en Jiří Weil un aa en Jaroslav Hašek.
Rechts vo da Awãngard is "d Mittn" gstantn gnoucht za Burḡ u zen Presidentn Masaryk - a Litratua-Schreiwa wej da Karel Čapek, da Josef Čapek, da Karel Poláček, da František Langer u da Eduard Bass, da Kunsttheoretika František Xaver Šalda, da Bladlschreiwa Ferdinand Peroutka oda da Filosof Emanuel Rádl.
Af da rechtn warat da nazional orjentiate Dichta Viktora Dyka, da Historika Josef Pekař, da wou en Masaryk sa Vastentnis vo da bejmischn Gschicht vawirfft, oda d katolischn Konserwatifn wej da Jaroslav Durych, da Jakub Deml, da Jan Zahradníček, da Bohuslav Reynek, da Václav Renč u da Jan Čep.
A extringa Gruppn han dej Autorn, dej wou inn Schub bejmischa Expresionismus einegrutscht han, wej da Ladislav Klíma, da Richard Weiner, da Josef Váchal. Za de gwichtingan Vatreta vo da deitsch gschrimanen Litratua ghejat da Franz Kafka, da Rainer Maria Rilke, da Franz Werfel, da Max Brod oda da "rasnde Reporta" Egon Erwin Kisch.
Untan Krejḡ hom z.B. a Romanschreiwa wej da Karel Schulz u da Jaroslav Havlíček, oda da Dichta Jiří Orten mid wos dazougstiftt za Kultua. Aa wenn inn Schattn vo da obgwendtn Seitn vo da modernan technischn Welt, hom se z dera Zeit za da helln Seitn d Kinstla vo da Gruppn Skupina 42 bakennt (da Theoretika Jindřich Chalupecký, dej Dichta Jiří Kolář, Josef Kainar un Ivan Blatný); a zwoata Surrealismus-Welln findt se mid da Gruppn Skupina Ra (min Vatreta Ludvík Kundera).
D groussn Vejar
Wann s i da ejaschtn Helftn vonn 20. Jh. i d Zoukunft hettn schaua kinna, dej Zeitzeing vonn bejmischn Kultuagscheng, u dagneißt hejtn, dass dej am mejran iwasetztn hoimischn Autoan vo ihra Zeid da Jaroslav Hašek u da Franz Kafka saa wean, na waratn s vuan Kuapf gstoussn. Ban Kafka hettn dej mejnran schou nid gwißt, wea des saa soll, un en Hašek hom s fia an zwoatklassing Humoristn gholtn, vo dean wou holt vill Anekdotn inn Umlaf gweng han. Un grod dej zwej Outsider han nou dej, wou s aa nu i d Weltlitratua eine schaffn. Koina vo eana hod san Brejmthait nu dalem kinna, wegga gstuam han s ollzwoa kurz nouranond inn Valaf vo d Jouana 1923 bis 1924.
Da Jaroslav Hašek hod d Welt bsundas vazauwat mid sana Reakzion afn ejaschtn Weltkrejḡ i de Omteia vonn bravn Suldatn Schwejk unta n Weltkrejḡ. Es wiakt ironisch, owa grod dean Roman sigt ma ned blouss humoristiisch, schou a ganza Generazion vo Filosofn u Litratuateoretikan wittat doudinnad a tejffana Botschaft. Da ejascht, da wou des aso virabaalt houd, is sichtle da Ivan Olbracht i da Kultuarubrik vonn Rudé právo gweng. A weitana groussa Fiasprecha is da Max Brod gweng, da wou ban Transfer vonn Schwejk inn deitsch-rednatn Raum eina ganz a gwichtinga Rolln gspillt houd. Reglmaasse kumma dennat iwa n kinstlarischn Weat vo dan Roman Zweifl af (bsundas vo seitn vonn Václav Černý), dej wou wira a weitana Welln vo Dischkurss viragrouffn hom. Da Roman is es am mejran iwasetzta Bouch vo da bejmischn Literatua. An Hašek sane Stucka tausnt ondan Gschichtln bleibn dennat inn ganzn recht wejng reflektiat.
Da Franz Kafka is i villaloa Hiblick en Hašek sa Gengpol gweng (a Asket, wou af deitsch schreibt, und a Baamter, da zen Vagnejng i de Necht wos gschrim houd), dennat wern s heit uaft wej Weḡgfertn doagstellt (dej Vabindung vo de zwoa gejd af n Karel Kosík zrugga ). En Kafka sane Werk han seinerzeid bis af a kloina Asnoum ned vaeffntlicht woan u da Kafka hod sih dej posthuma Publikazion aa ned gwinscht ghobt. Sa gouda Spezl da Max Brod hod de Textt owa ned vanichtt u zrissn, wia s da Kafka wolln hejd, u dawál nu mid an Kampf fia sa Werk, nou u nou, an echtn Kafkakult vo globaln Asmouß lousbrecklt. Dej drei Schlisslroman vonn Kafka han da Prozess, es Schluaß un Amerika. Sane Textt han awej gwoustat, unduachsichte, bizzar, amol zen Expressionismus grechnat un annaschwou in Zammahang zen Existenzialismus oda zen magischn Realismus gseng. Aanle wej da Schwejk krejgt ar vo de Leit awl neia Interpretaziona.
Da dritt vo de weltbrejmtn Autorna vo dera Zeid is da Karel Čapek. Ba ejm hod ma des am mejran vurasgwittat u gneisst, a hod d Aszoichning oda a 'Brefal' von an "ofizjeln" Autoa vo da Ejaschtn Republik ghobt, zwengs sana Gnejchtn zen Presidentn Masaryk (af da Grundloḡ vo sane Gsprejch min Masaryk houd ar aa dej weitkenntn Hovory s TGM gschrim). D Welt houd grejsstntoalts sane Weakk ba de Schloḡbam u Grenza zen Science-Fiktion gseng, doudrunta es Theatastickl R.U.R. (es wou da Welt es Wertl Robota gem houd) u dej Věc Makropulos, dej Romanna Krakatit, Továrna na absolutno u Válka s mloky. Wejnga han schou sane klassischn Romann Hordubal, Povětroň u Obyčejný život (dej sog. 'noetischa Trilogi") õkumma i da Welt, wou a da Čapek ámse wej a Vejch min Kern vo sana (pragmatischn) Filosofi gspickt u vaschoppt houd. Da agitatorisch Karakter zer Zeid vo dan Weda u Terror duach s Hitlatum findt se i dea Theatastickl Matka oda Bílá nemoc. Weitas hod da Čapek nej niad d Leichtekait vonn Untaholtingsschãnre afgem, wos an d Kritika gean um d Ouawaschln gheit hom. Owa wej aa inn Fall vonn Hašek hom se d Kritika schwar bagougt u teischt, sane Povídky z jedné a druhé kapsy, sa Kniha apokryfů, dea weḡschreiwarischn Fejetoner oda d Kindabejchl Dášenka oda Devatero pohádek zellt ma mittlawal ze d Grundlogn vo da bejmischn Kultua.
Da am mejran kennta Vatreta vo da bejmischn Avangard vo de 20ga u 30ga Jouana is (vastendlichaweis dank an Nobelpreis) da Jaroslav Seifert. Stoak baeiflußt duach en S. K. Neumann, houd ar a proletarischa Dichtung õgfangt (wej Město v slzách, Samá láska). Sa Program vonn Poetismus houd ar õgfillt mid dej Sammlinga Na vlnách T.S.F., Slavík zpívá špatně u Poštovní holub. I d 30ga Jouana hod se da Seifert, wej a ganza Reih vo andane Schriftstella u Freint, nou vo da kommunistischn Partei ogwendt. Inn Untaschid za vill vo sane Kollegn is ar zou d Sozialdemokratn zrugg. Doumid is ar vonn Avangard-Program wegga u houd se aft oina intimanan Poesi zouchegwendt (Jablko z klína, Ruce Venušiny, Jaro, sbohem). Nou 45gi kumma nou d patriotischn Thematikn u s Bsinga vo Praḡ (Vějíř Boženy Němcové, Světlem oděná, Kamenný most). I d 50ga houd ar a nostalgischa Fasn (Píseň o Viktorce, Maminka), wos an d sellmolinga Kritik, wou an Optimismus gwinscht ghobt houd, schwar õkreidt houd, un en Seifert hod s fia 10 Jouana d Sprouch vaschlogn, dass ar glei goa niks mehr gschrim houd. I d 60gana houd ar sih wida darapplt un is zrugga aa midrana ned-doumid-grechnatn prosaischn Poesi (Odlévání zvonů, Halleyova kometa) un als a Vursitzadar vonn Schriftstellavabãnd, da wou s politischa Umrittln vonn End vo de 60gana untastitzt ghobt houd. Nou da sowjetischn Okupazion houd ar d zeah Jouana doudraf fei nimma publizirt. 1981 is a zrugga mid a Bilanz vo Dichtunga un a Bejchl mid sane Memoarn Všecky krásy světa.
D Avangard
Da grejssana dichtarischa Stern vonn Devětsil is seinazeid da Jiří Wolker gweng. Iṉ zwoa Jouana (1921-1922) houd ar zwou Sammlinga assagem, dej wou dea Gfejll nou en Krejḡ vamittlt un a Manifest vo proletarischa Poesi worn han: Host do domu u Těžká hodina. 1924 is da Wolker gsturm vo Aszehring oda TB u vo sann schou recht populern Werk is wortwertle a Kult worn. Schou aso, dass a Joua doudanou a Gruppn vo Autorn (doudrunta da František Halas, da Jaroslav Seifert, da Bedřich Václavek) i da Zeitschrift Pásmo en Artikl Dosti Wolkera assagem houd, wou sa se genga d Tendenz gwendt hom vonn Wolker "an Õfang u s End vo da tschechischn Poesi" zen machn. An Bahöll um en Wolker han dej Avangardistn bis af s End vo d ejaschtn Repablik niad lous worn. Ma mou owa song, dass aa d Welt af n Wolker sa schlichta Poesi positif reagiad ghobt houd.
Da Dichta Vítězslav Nezval is mid san assagweanlinga Talent aa a Gengstand vo Diskussiona worn, vo dena wou se dej mejran owa sann Koketian min nouchfebruarnatn Machtapparat widman. Des stejt dej Bawertunga vo sana schepfarischn Rolln inn Weḡ. Sa appateḡaskotz-bunta Poesi is gscheckata gweng wej en Seifert sei, komplexa u vastrickta wej dej vonn Wolker, u hod s gschafft, dass s aa archaisch gsunga wern kõ (wos an avantgardnatn Zirkln owa niad aso taugt houd). Ar is (nem an Teige) aa a Spiritus agens, bejm. a Wuutschiiduch, gweng, da wou villfach antschiḏn u viragem houd, wou d Avangardistn grod hilaffa. I d Literatua is ar mid sana Sammling Da Wundareich Zauwara (Podivuhodný kouzelník) vo 1922 eigschlong wej a Komeet. Wej ner dej Devětsilar an Poetismus definiat hom, hod da Nezval Vítězslav schou as Program davõ õgreichat mid nou umma 15 Sammlinga, unta dena wou da Epos Edison i d Aung sticht, a Weak, i dean wou ar d dichtarischa Imaginazion afstiadlt, aa wenn ar s zgleich mid klassischn elf- u zwelfsilwatn Versn fixiat. Grod aso iwaschwengle houd ar se nouhad af n Surrealismus gstirzt, sichtle aa zwengs sana Lejw z Frãnkreich. Gwidmad houd ar an d Sammlinga Zpáteční lístek (es 'retuanata' Bilet), Sbohem a šáteček (es Pfiatgod u s Tejchhal), Žena v množném čísle (d Frau i da Villzohl), Praha s prsty deště (Prag mid an Fingal Reng) un Absolutní hrobař (da rumpfastumpfat Pomfineewara). Beitlt hod d surrealistischa Gruppn owa aa a persenlicha u politischa Streitt (bsundas zwengs da hitzing Frouḡ vo da Relazion za Sowjetunion), un aso hod da Nezval d Gruppn 1938 inn Wind gschlong u se aff a ondas Trással bagem. D Verss hom owa schou untan u nouch an Krejḡ nougloua i da Stiakn. Wej wann en Nezval sa inspirativa Quelln vasignad u vatrickad mid en unwidabringlinga Valeschn vo de aromatischn, sejss-duftatn Atmosfera vo de Kafeehausdebatta vo da ejaschtn Repablik. Am mejan is nan z dera Zeid as Dráma gleng, wej dej Theatastick Manon Lescaut oda Dnes ještě zapadá slunce nad Atlantidou (Heit nu gejd d Sunn iwa Atlantis unta).
D Avantgard hod se af d Poesi fokussiad ghobt, a Mitglid vonn Devětsil is owa aa a notabla Prosaika gweng: da Sprochexperimentator Vladislav Vančura. Sa prosaischa Antwoat af s Program vo da proletarischn Poesi han d Románn Pekař Jan Marhoul u Pole orná a válečná gweng. Sa Beitroḡ zen Poetismus is d Novelln Rozmarné léto gweng. I d 30ga Jouana houd ar d Román Markéta Lazarová, Útěk do Budína u Konec starých časů assagem, i dena wou ar sa Spill mid da Sprouch af s Kirchturmspitzal bracht houd. Basiad houd ar s af an archaischn Satzbau, dazou owa aa a moderna Sprouch wej ma redt eibaut. A langa Popularitet houd ar si daschaffn mid san Kindabejchl Kubula a Kuba Kubikula. Ar houd se aa af s Feld vonn Dráma (u.A. aa i Zammorwat min Bafreiungstheata) un inn Film vire gwougt, wou ar owa ned dan Dafolg wej i da Prosa ghobt houd. In Laf vo da Bsatzing houd ar se gmejt, wej vill ondana, an Tschechn Hoffning u Mout zen gem, mid an Zruggbsinna af d roumreicha Gschicht u hod õgfangt sane Obrazy z dějin národa českého (Biltln vo da Bejmischn Nazionalgschicht) zen schreim. Ar owa min Widastand z schaffn ghobt, dass nan d Gestapo nou arretiat houd, wej a grod am Schreim vo dan Weak gweng is; af an Poligon, an Kobylisa Putzplotz, hom s en nou en 1. June 1942 higrichtt.
A obskura u subwersifa Linja inn Devětsil hod da František Halas eignumma. I d Literatua is ar eine mid da Sammling Sépie vo 1927. Zellt houd ar si zen Poetismus, wenn s aa um an Poetismus gejd, da wou niad inn Õsatz spillarisch u luste douheakumt wej ban Nezval, sundan wej d hoale Kimmanis batrejbt u wintale, a Poetismus, i dan wou es Õnemma, es Banejsn u Jawoll-Sogn zen Lem konfrontiat wiad min 'Alloadam', da Valossnhat, an Toud. Nu finzana wirkt dej Sammling Kohout plaší smrt. Min End vonn Poetismus han durtn d Máchov'a Tragikn dazoukumma. I d 30ga Jouana hod se da Halas mid roua Skepsis aa af s herz olla lejwana Téma vo d ondan Dichta grichtt: d Fraualeit. Owa dawal d Ondan i d Dáma a Darrettung, an mejttalicha Zoufasicht a Quelln vo Inspirazion gseng hom, hod da Halas sa Vers gschrim von irnan Olt-Wern, vo Zwida- u Bejskat, vo Nidagang, vo Õu- un Alloinds-Wern. Sa Staré ženy (Olta Fraualeit) vo 1935 hod a schorffa Reakzion vonn Stanislav Kostka Neumann asglejst, da wou s fia a Dichtung von an burschwásn Foamzuzla u grantlhuewerischn Pessimistn gholtn un allafine a Gegnschrift gschrim houd, d Staří dělníci. Nou owa han d Kinstla schou binejt gweng, d nazionaln u gsellschaftling Frougn zen lejsn, af d 'Gfoua' fia d Repablik hod da Halas reagirt mid da Sammling Torzo naděje; nou da Okupazion wej aa da Seifert, houd ar sa Hoffning gsoucht ba da Němcová i da Sammling Naše paní Božena Němcová. Ar is a Mitglid in Widastand gweng. Nou an Krejḡ houd ar es hoamatlinga Vysočina (Já se tam vrátím) grejmt, vasoucht Kontaktt zen knipfn mid da Kultuapolitik vonn neia Reschim, is 1949 owa schou vasturm. I d 50ga Jouana hod da haptollahejcha Litratuakritika vonn Reschim da Ladislav Štoll sa Poesi als wos "morbids" oda krõnkhafts obgurtált, wos an fia d folngatn Dekádn owa a gouda Reklama bracht houd.
Da Konstantin Biebl hod en Poetismus Forwana un a Zeidal Exotik gem, bsundas i sana am mejran gfeiatn Sammling S lodí, jež dováží čaj a kávu, i dej wou ar houd sane Dalebnis vo de Fortn af Cejlon, Sumatra, Jáva, Indonésja un Algerja umgossn houd. Poetistisch is aa a weitana hejchst omata Sammling vonn Biebl - da Nový Ikaros. Wej schou da Titl õdeitt, zoagt se doudadri es schicksalhafta Thema vo Flug u Fall, es wou nou a bittara Realitet worn is mid an Biebl san Suizid, fia den wou ar i d 50ga Jouana fir s Fenza asseghupft is, i dej wou s aa hoisst, dass s an zant dej gonzn Meja und Orwatn (wej d Sammling Bez obav) niad daglickt is, se õ dej estetischn Fordaringa vo da Zeid õzenpassn.
A Akter un aa ideella Teoretika vonn Devětsil, en Poetismus u da Gruppn vo de Surrealistn i da ČSR is da Karel Teige gweng. Programma vo dene Gruppn u Richtinga houd ar formeliad in Textna, wej Svět, který se směje, Svět, který voní oda Jarmark umění. D surrealistischa Gruppn hom afzletzt sane ejwign personarischn un idejarischn Streitt min Vítězslav Nezval paralysiad u glemt. Gwidmad houd ar se aa vill dej Theorina vo Architektua u Bildnata Kunst (selm houd ar aa Kolaschn gmacht). Nou an Fewa 1948 hom s a Kampanja oghebt geḡa eam un an an Trozkismus vurgwurffn, owa nu vur dass ar s durch stej hod kinna, is da Teige schou durch an Herzkaschpal vo da Welt ganga (aa wenn ma vill iwa Suizid spekaliad houd).
D Komunistn
D Avantgardistn han ejara roud gweng u hom, grod bis 1929, a Gnejchtn za komunistischn Partei ghobt. Deacht hod s zwischat d komunistischn Kunstleitn aa oa gem, dea wou d Ideall vo da Avangard ned toalt hom. Da wou s am deitlichan is vo dena is da Prosaika Ivan Olbracht gweng. I d Literatua is ar eina mid Gschichtln iwa Mensch vonn Rand vo da Gsellschaft (O zlých samotářích). I de 20ga Jouana houd ar sa komunistische Iwazeigung in dan oft asglocht u vapfugatztn Roman Anna proletářka asbeitlt. An grejssan kinstlarischn Wert owa schreibt ma seine Textt zou, dej wou ar unta n Eidruck vo san Afenthalt in untakarpartnatn Russland (Podkarpatská Rus oda Transkarpatien) gschrim houd: Nikola Šuhaj loupežník (Da Raubara Nikola Schuhaj) u Golet v údolí (Goles inn Tol).
D Kulturrubrik inn Rudé právo (Roudn Recht) hod da Dichta Josef Hora gfejat. Gschrim houd ar a proletarischa Poesi (Pracující den), dej wou uaft vaglichn wiad min Wolker, wenn aa da Hora frálle d Lyrik, da Wolker dawal d epischa Baladn gwelt houd. Nou en Asranondgenga min KSČ umma 1929 han de sozjaln Themata i sana Poesi inn Hintagrund gruckt, af s End vo d 30gana houd ar nou a es Vulk afrittlada patriotischa Sammlinga gschrim, wej d Varjaziona zen Mácha (Máchovské variace), d Hoimat (Domov) oda da Fidla Johan (Jan houslista).
D Marie Majerová, aa a Redakteri vonn Rudé právo hod se Presenz vaschofft wej a Autori vo realistischa Prosa. Dej stiakan Assong han ira hem glunga, wou s se vonn Flaubert hod inspirian loua un en Realismus midran stoakn psychologischn Asmouß kreizt houd (Panenství, Náměstí Republiky, Siréna). Dej schwechann Textt hod s asbröjtt, wou s zwengs Ideologi u Agitazion d Psychologi hintõ gstellt houd, wos bsundas i de Orwatn nou 1945gi aso is. Sa houd aa a Prosalitratua fia Kinda gschrim (Robinzonka).
D Burḡautorn
Nem an Karel Čapek hod zen Kroas vo de "burgnatn" Autorn, wou se um d Redakzion von Toḡbladl Lidové noviny gsammlt hom, aa da Legionar František Langer ghejat. Brejmt woan is ar bsundas wej a Dramatika, grod duach s Stick Periférie, s wou aa af ejropejsch Eemma a Resanonz daglengt houd. A Legionärsthema houd ar inn Stick Jízdní hlídka vaorwatt. Populer han sane Komedjana (Velbloud uchem jehly, Obrácení Ferdyše Pištory, Grandhotel Nevada). Vill Buppn- oda Docknspill houd ar aa fia Kinda zammgschrim.
A Schefredakter vo de Lidové noviny is af zletzt da Eduard Bass worn. Aa ea houd an Hang zer humoristischn Prosa (wej fast dej ganzn Autorn vo da Blousn) ghobt, wos am bessan zen dakenna is õ sann Roman Klapzubova jedenáctka (An Klappazõhn sa Elfarl), wou ar an untipflboarn Foussboll-Manna-Elfa vo Brejdan dadichtt houd, an wou da Voda Klappazõhn õfejat. Sa brejmtas u renomiatas Weak is frálle ernsta u da Bass hod s unta da Bsotzing gschrim, zen zoang vo da Schroffhait u Vitalitejt vonn tschechischn Vulk un aa zwengs sana oltn  Lejb zen Milje vo d Zirkuss: dan Roman Cirkus Humberto. Vonn selbing Milje is aa dej Gschichtlsammling Lidé z maringotek (Wõhnwong-Leit).
Gnoucht ban Karel Čapek u sana Blousn is fralle aa sa Brouda da Josef Čapek gstonna. A Rennamee houd ar namatle als Gstolta krejgt, owa gwidnat houd ar si aa da Litratua. Nema d Textt, d wou ar zamm min Karel gschrim houd (bsundas es Stick Ze života hmyzu (Vonn Lem vonn Hemsvejchal), han sane Schlisslorwatn Stín kapradiny (Umriss von Farn) u s stoak folosofirada Kulhavý poutník (da schelch hatschat Wollfohra).
D Katolischa Moderna
Schou i da Zeid vonn Umbruch vonn 19. af s 20. Jh. hod a Batou vo da Katolischn Moderna õghebt vira zen kemma (u bsundas da Xaver Dvořák). Unta da ejaschtn Repablik hod es Weak vo dej zentroln Vatreta davõ groussa Dafolgg ghobt, wou aa vill Litratuahistorika se zrugg gholtn hom, a Autorna grod z dean Batou mid ei zen reiha. Dej ollagrejssan Zweifl hom ban Jakub Deml gherscht, ba dean wou s ned gwisst hom, i wechana Kategori dass s an eisortian, es wou bspw. inn Zammahang min Expresionismus (Chalupecký) un ondanan Richtungan bracht worn is. An Deml sane zentroln Weak han a as'uefada oda extri langa mejrawejnga schurnalnata Afzoachninga vo de Jouana 1917 bis 1941 unta n Titl Šlépěje (Stapfa); vo sana Prosa is na Zapomenuté světlo (Es vagessna Lejcht), es wou en Autor sane Gfejll vo da Zafollnhait u Vazweifling mid da modernnan Welt nu mejra zen Asdruck brengt. Dej hom se owa aa vabunna mid san vonn Hass zafressnan Pik af n Masaryk sa Tschechoslowakei u d Demokrati u mid san recht lumpatgschertn u wulgernan Antisemitismus, da wou se ned blouß zoagt houd unta da aso ghoissanan Zwoatn Repablik (mid de Õgriff af n Čapek), sundan aa unta da Deitschn Okkupazion (bsundas mid san antisemitischn XXV. Band vo de Šlépěje, da wou 1940 assakumma is), wos nou an Kreiḡ an Deml sane Mitbirga vonn hoimatling Tasov doudazou bracht houd, zen glamma, dass ar gwiß a Kolaborater gweng warad, wos ma n owa ba san Prozess 1948gi grichtle niad houd nouweisn kinna.
A sechtana Õsichtn (mid Blik af s Vastentnis fia n italjanischn Faschismus un en Franco z Spanja) hom aa en Weḡ vabarrikadirt ghobt, dass a Weak von an weitan katolischn Autor gschetzt wiad, vonn Jaroslav Durych. Dej zentrola Stelln doudrĩ spilt d historischa Trilogi Bloudění (Es Umagschoufa), es wou se geng en Jirásek sa Vastentnis vo bejmischa Gschicht wendt u wou d protestantischn Stendt gschildat wern wej Ummanondirrada, dej wou ma ner midrana Rekatolisiring wida af an retn Weḡ bringa kánnt.
I da Poesi is dej am mejran asprágta Gstolt vo de katolischn Autorna da Jan Zahradníček gweng. Sane Poema han trauta, zoata u wejdamiga oda bittana, lejja u glejjada gschrim wej d Textt vonn Deml un n Durych eppa aa zwengs sane kerpalichn Schedn, mid de wou ar seid an bejsn Schlog i da Kindhat zen kempfn ghobt houd. Dea Gfejll vonn Graun, Antring u Zafollnhat schreia direkt umadum i sane ejaschtn Weakk Pokušení smrti (d Tentaziona vonn Toud) u Návrat (d Widakeja). I d spádann Textn wiad s mejra staad u rouari, zwengs deam dass ar a Zouvasicht gfunna houd inn katolischn Glam (z.B. i Jeřáby, Žíznivé léto, Pozdravení slunci). An Zahradníček sane Gstoltn han awl stoak antikomunistisch un antimodern gweng. A wejng unvorsichte u mid da Rou af d neia Zeit houd ar s aa nou an zwoatn Weltkrejḡ nu attakiat (bsundas i da Sammling La Saletta vo 1947), wej se dej gsellschaftlinga Atmosfer gendat houd. 1951 is ar eikastlt woan un obgurtált fia Houchvarrout, amnestiat u freiglossn 1960, gsturm is ar a halms Joua doudraf. Sane Textt, wou ar kurz vur sann Arrest (Znamení moci) un inn Hefn (Čtyři léta, Dům Strach) gschrim ghobt houd, han ejascht inn Joua 1991 assakumma.
Deitsch gschrimana Literatua
Nem an Kafka hom in Bejm aa ondana Autorna gwirkt, dej wou vurwejngt af deitsch gschrim hom, eḡal wej dass sa se aa vo da Nazion her definiad hom meng. Zou dej mondjal am weitan brejmtann ghejat da Rainer Maria Rilke, da wou z Pråḡ af d Welt kumma is, vo dona 1896 wegga is, nou deam daŝ ar af da Universitejt vo Pråg ferte gstudiat ghobt houd. Schou wej ar z Pråḡ glebt houd, houd ar ollawal gschrim, u.A. grod aa dej Textt iwa d Stod Pråḡ u d bejmisch Lõndschaft. Fralle hod da literarisch Gipfl u Roum afs Ejascht nu af se gwort un is na kumma niad zletzt mid sann Roman D Aufzoachninga vonn Malte Laurids Brigge oda mid de dichtarischn Sammlinga Requiem u de Duinesa Elegija.
Z Pråḡ is aa da Franz Werfel af d Welt ghupft, an Kafka sa Spezl un a Mitglid vonra gõnz a expresionistischn Blousn ums Kaffeestiwal Arco umma. Weitahĩ z Pråḡ houd ar sa ejaschta gwichtinga Sammling Der Weltfreund daschrim. Da frejare oda ejascht Weltkrejḡ houd an vo Pråḡ wegga bracht, doudraf is ar af Wejn. Durtn (owa spada aa i de USA) hom se bsundas sane Romann duachgsetzt, doudrunta Verdi, da Abiturjentntoḡ, dej vejazg Taḡ, es Lejd vo da Bernadette, da Stiarn vo de Niad-Afd-Welt-Kummanan.
An Max Brod, da wou z Pråg bis 1939 glebt houd, kennt ma z olla virdascht wej an Afstiawara oda Antdecka vonn Kafka (u fia d Welt zeran groussn Grod vonn Jaroslav Hašek). Fia d bejmescha Kultua houd ar aa wos sunstigs zammbracht, doudrunta sa Monografi iwa n Komponistn Leoš Janáček). Sa vagessna, spádana Roman iwa n Karel Sabina, an wou ar schou z Israel 1963 daschrim houd, zoagt, dass ar se d bejmischn Wurzln nej niad ogháckt houd. Wejnga rennamiat u brejmt is an Brod sane oangas literarischs Opus, i dan wou es gwichtinga Gschoff d Romantrilogi Ein Kampf um Wahrheit is.
Z Pråḡ hod zwanzg Jouana aa da Gustav Meyrink gwirkt. Gem houd ar da Stod sa Huld i villn ghoamnisvulln Románnan, vo dena wou es am mejran kennta Da Golem is. Owa aa sane ondann Textt han inspiriat vonn Pråḡarischn, doudrunta Es grejna Gsicht u Da Eangl vonn westlinga Fenza).
Da Egon Erwin Kisch hod mid d tschechischn Autorna am gnejchtann z toun ghobt, kennt is sa Freintschoft min Jaroslav Hašek, eng houd ar zammgorwat mid da revoluzionern Szena vonn Emil Artur Longen un a Midglid vo da Kommunistischn Portei vo da Tschechoslowakei (KSČ) is ar aa gweng. Wej a Oanzlnar vo de ganzn deitsch schreiwatn Autornan is ar aa nou an Zwoatn Weltkrejḡ wira zrugga i s Bejmisch af Pråḡ kumma, wou ar 1948gi wegga gsturm is. Brejmt worn wej a Reporter, houd ar se an Beinama "der Rasende Reporter" (es Ummapreschad Interview-Háfal) daorwad, wos aa da Titl vo oina vo sane mejra kenntn Sammlinga vo Reportáschn is. Owa ar houd aa a Theatastick gschrim, doudrunta An Galngtõne sa Himmlfohrt.
Oanzlna Leit
Des is aa da Fall ban Dichta Vladimír Holan, a Dichta, da wou osziliat un ummagschwoimlt is zwischn da roudn (denkn) Avantgard u da schworzn (katolischn) Moderna, a Katolík, da wou zerana bstimmtn Zeid vo da Kirng assatretn is u se an Kommunismus zougwendt houd, ner dass ar se af zletzt wida zen urspringlinga Glam zouwendt; a Dichta a spirituella, owa koina, da wou an Glam vakinnt, aa filosofischa Dichta u programmat enigmatischa, da wou isoliat is. Mid sana ejaschtn Sammling, nu vonn Gimnasjum, hod ar se an Poetismus vaschrim, se owa aft vo dean Jugndweak distanziat. I d 30ga Jouana houd ar nou sa persenlicha Furm vo Poetik gfunna, iwa dej wou da Šalda gsogt houd, daß des "a duach Abstrakzion dahejchata Abstrakzion" is, a Poetik a prezis vaschiffriata (goua unta Hilf vo klasischn Schiffre-Metodnan wej s Kryptogramma u dgl.). Zan i-Tipfal u da Perfekzion hom d Strichh, d Nuansn vo dan Weak i da Sammling Kameni, přicházíš...vo 1937 mid beitrogn. Es Mingara Okumma houd ean zan politischn Dichtn bracht, ar houd owa aa udawortt a Epik, namatle de Terezka Planetová vafosst. Nou en Krejḡ houd ar se bagaistat fia n Kommunismus (mid Gott houd ar se des "asdischgariat" i da 'konvertitnatn' Sammling Panychida). Sa Weakl Rudoarmějci (Roudarmejana) vo 1947gi ghejat za de wuhl renamiatanan Furma vo dichtarischn Vaherrlichunga vo da Bafreijing u vo da Sowjetarmej z dera Zeit. Vo da komunistischn Partei hom s an owa bold asseghaut u vaeffntlichungsmásse gstádigt u gschwoingt. Mithilf vonn surgsaman Editor vo sann Weak Vladimír Justl is ar owa i d 60ga zrugga kumma, u dess z ollar virdascht mid de Sammlinga Na sotnách (I de letztan Ziḡ), Asklépiovy kohouta (Da asklepisch Hana) u Noc s Hamletem (A Nocht min Hamlet).
A gõnz a oangas literarischs Fenamen is es Weak von nietzscheschn Filosofn Ladislav Klíma, wou heit zuweiln zen Expresionismus eigordnat wiad. Sa Lemsstill is ejara bohemisch gweng: d gonza ejaschta Repablik houd ar af an Zimma vonn hotel Krása inn Pråga Viatl Wissotschan zoubracht, tirmisch torglat vonn Alkoholismus un af n Schluß vo d 20ga a vo da TB; houd ar gsprudlt mid Textt, hod owa seltnwej oa daendigt. Za d Asnouma zelt sa sadomasochistnata 'Schauerroman' oda Gothic Novel Utrpení knížete Sternenhocha (1928) u dej Nowelln Slavná Nemesis (1932). Sa Filosofi is zammgfasst i vaschidnana Ãsãmbla, dea wou mid Fragmentnan u zastrátn Textaln sa flommata Findekait vonn Neia zammstelln: Svět jako vědomí a nic, Jsem Absolutní Vůle, Vteřina a Věčnost u.A.
A velle aingana Stelling, wenn ar aa am eftan za proletarischn Dichtung greiht wiad, hod da Petr Bezruč; a Autor, da wou sched zwou dichtarischa Sammlinga assabracht houd, un, iwa dean wou ma iwa sa Identitejt sida n Umbruch vonn 19. af s 20. Jh. spekaliat u bis heit nu siniat. Wenn ar aa nouran Zeidl min Vladimír Vašek identefiziat worn is, wiad aa heit nu leiḏnschaftle spekaliat, wos des wiakle da Autor vo de Sammlinga Slezské písně u Stužkonoska modrá gweng is. As toud virarouffa i de Textt vonn Bezruč vaschidnana Eemman u Tejffn (vo oafachn Kuplettn z komplexn Komposezionna), dass vill urtáln, dass da Autorn an etla oda ned blouß a oinzlna gweng saa kõ. An Bezruč sa Dichtung u Poetik is konkret, regional varankat, "bálládisch", nazional u sozial gstimmt, owa aa "lejdarisch" u pseidofolkloristisch. As Proletarischa is ned a Programmatik wej ba de Avangardistn, ejara "õn en fia sih" durchn an Autor sana Varankaring i sana bergbauarischn Hoimat.
Dej zwoata Halm vonn 20. Jh.
Za d offezjell assagemman Autorna hom i da Poesi da Vladimír Holan, da František Hrubín, da Miroslav Holub, da Oldřich Mikulášek, da Jan Skácel oda da Jiří Žáček ghejat. Inn Exil hod bspw. da Ivan Diviš, da Jan Křesadlo, da Ludvík Aškenazy oda da Karel Kryl gschaffn. Samisdat- un Untergrundlitratua hom da Filosof, Prosaika u Dichta Egon Bondy, da Dichta Ivan Magor Jirous oda da Ivan Wernisch vatretn. Da Jaroslav Seifert, da wou se af da Grenz zwischn ofiezjella Litratua u Dissenz (min Untaschreim vo da Charta 77) batáán houd, hod 1984gi en Nobelpreis fia Litratua daglengt. Es Symbol vo da Beatnik-Revoltn vonn Václav Hrabě is ejascht postmortem, nou san Toud, assakumma. Ze d brejmtanen, bessa kenntann Prosaika, dej wou d grejssa Zeid vo erann Lem ba Edezionsheisan i da Hoimat publeziat hom, ghejan da Bohumil Hrabal, da Ladislav Fuks, da Jan Drda, da Vladimír Páral, da Vladimír Neff, da Jiří Mucha, da Jan Otčenášek, da Josef Nesvadba, da Eduard Petiška, da Jaroslav Čejka, da Vladimír Körner oda da Ota Pavel.Inn Exil hom dej Hejchtn, an Rigl u Kamm, vo ejnana schepfarischn Laffbohn da Milan Kundera, da Arnošt Lustig, da Josef Škvorecký, da Jiří Gruša, da Viktor Fischl oda da Egon Hostovský duachlebt; inn Dissenz da Ludvík Vaculík oda da Ivan Klíma. Vo d Dramatika hod a offezjella Litratua z. B. da Josef Topol, a temporer exilischa da Pavel Kohout, a dissesentischa da Václav Havel representiat. Mid de 60ga Jouana is owa nemma da klasischn Dramatik aa es Fenamen vo kloina Theata uaft mit kollektiva Autorschaft afkumma: Da Semafor (min Jiří Suchý u Jiří Šlitr), es Divadlo Na zábradlí (min Ladislav Fialka, Jan Grossman, Václav Havel, Evald Schorm u Ivan Vyskočil), es Divadlo Járy Cimrmana (min Zdeněk Svěrák u Ladislav Smoljak), es Ypsilonka (min Jan Schmid), da Činoherní klub (min Ladislav Smoček), es Divadlo Sklep oda s Brinna Theata Husa na provázku, es wou z.B. en talentiatn Komika Bolek Polívka virabracht houd.
Es Exil
Vo de Schreiwa, dej wou ejḡatwann tschappirt oda vo da sozjalististischn Tschechoslowakei wegga grennt han, hom se nem an Kundera am mejran da Dramatika Pavel Kohout u d zwej Prosaika Josef Škvorecký un Arnošt Lustig duache gsetzt.
Da Pavel Kohout hod wej vill ondana vo sana Generazion mid afbauarischa Dichtung õgfangt ghobt. Sane Textt hom se doudabei eigreit i s "olla schematnata", wos i d 50gana i da Litratua iwahaps gem houd, un i s ugwollt komisch. As Ejd- oda Nejchtan-Wern is ban Kohout aa mid an Weksl vonn Genre einheagonga - saa loua houd ar d Dichtung fir an Furtgang inn Drama. Vonn Stick Taková láska (A sechtana Lejb) vo 1958, wou da Autor an "himmlischn Grichtsprozess" mid an moidlatn Suizid-Háfal, an studentischn, schildat, en wou sa Dramatik se vakompliziart un oans vo de kulturelln Symboll vonn Wandl i de 60gana worn is. Dea Prozess hod se 'dagipflt' inn Joua 1967 min Stick August, August, august, es wou oina vo de intelektuelln Hejchstpunktt vo da Entspannungsepochn gweng is. Nou da Okupazion han an Stoina in Weḡ grollt, zen publizian, dej wou s gschitt houd, nou sana Untaschrifd unta dej Charta 77. 1979 hod nan s Reschim i d Emegrazion gschickt, resp. as n Land asseghaut. Herent inn Exil hod nou en Kohout sa Karejer alswej a Prosa-Schreiwa õgfonga. I da autobiografischn Schrifd Z deníku kontrarevolucionáře (Asn Taḡbejchl vonran Kontarewoluzioner) baschreibt ar deja Gschengniss um 1968 umma, inn Roman Kde je zakopán pes (Wou da Hunt vagrom is) iwa d Charta 77. Sa prosaischa Gipfl is frálle da Roman Katyně, da wou morbid u zgleich kolt d Mechanisma vo da Mocht afzoagt. Ba de Theatastickl houd ar se z dera Zeid za Variantn vonn absurdn Drama mid villnan politischn Elementn hĩgwendt.
Da Josef Škvorecký hod sih glei mid san prosaischen Debi 1958 Zbabělci (Hosnfejss) an Noma ghobt, i dan wou ar sa Alter ego, Danny Smiřický, un aa d kennta "jazz'ata Atmosfer" af d Bihn affe brengt. Es Bouch is fia dej "Varunglimpfung" vonn Bejmischn Afstõnd bittabejs kritisiat worn, dennat is da Legenda Emöke 1963 schou a recht a positivs Echo antgeng kumma un a typischs Weak fia sa Zeit worn. 1969 is da Škvorecký odampft fir an Vurtrog af d USA u mid Blick af dea Vaheltniss inn Bejm, wou s se mejra zougspitzt houd, is ar, "hinta n groussn Wossa", inn Transatlantischn, kurzahant blim. Ar hod se nidagloua inn kanadischn Torontu, wou s nan an Postn af da Uniwersitet õbuatn hom. Mid sana Frau houd ar hem dan Valoḡ '68 Publishers grindt. D ejaschta Aktivitet vonn Valōḡ is nou gweng, dass ar en Škvorecký san Roman Tankový prapor (Panzabatajon) assagem houd, wou ar mid bold an Hašek sana Mõugsichtnathait d Absurditet von Krejgsdejnst i d 50gana schildat. Da Roman, da wou i da Normalisiringsperiodn vo da Tschechoslowakei in Obschriftn zirkuliat, is fermle unta d Leit kumma. Schou z Kanada hod da Škvorecký d Sammling vo leichtn, leicht nostalgischn Gschichtln Prima sezóna (A prima Sesõ) zamgschrim, owa bsundas aa dej zwej zentroln politischn Romaana: Mirákl u Příběh inženýra lidských duší (da Virfoll vonn Sejllnklampfara). Da Roman Mirákl tematisiat es aso ghoissana Wunda vo Číhošť, da ondar Roman, gwiß en Autor sa 'gipflata', is a komplexa Analysn vo da Vabántlthait vonn literarischn Schaffn u da Vagangahait.
Da Arnošt Lustig is i da Iwazol vo sane Prosaweakk af sane Dalebniss inn KZ zrugg kumma. Mid sane ejaschtn zammgstelltn Gschichtn Noc a naděje (Nocht u Hoffnung) u Démanty noci (Diamontn vo da Nocht) vonn End vo de 50gana houd ar i d tschechischa Litratua a velle neia Mochoat oda Strickweis vo dean Thema einebracht, wos a assagweanles Echo viragrouffn houd. I da Nowelln Dita Saxová is ar s Thema nuamol onnascht õganga, ar hod se mid da Gfejllswelt vo deana bscheftigt, dej wou vo de KZ wira viragrefflt u se afgrapplt hom un dena irna Plouḡarei ban Re'integrian i d Gsellschoft. A 'gipflkreizata' u 'meilnstoinata' Textt vo eam is d Nowelln Modlitba pro Kateřinu Horowitzovou (Gebet fia d Kateřina Horowitz), a grouss Manifest vonn Rewellian. Inn Exil, i des wou ar nou 1968 is, is ar af des Thema nu amol zrugg kumma, wej inn Prosaweak Nemilovaná: Z deníku sedmnáctileté Perly Sch. (Uglejbt: Asn Táḡbejchl vo da sibzea-jouanatn Perla Sch.). Ej amol houd ar aa ondana Themata varorwat, afra Beispill inn Roman Miláček sane Erlebniss inn ejaschtn arabisch-israelischn Krejḡ, dan wou ar wej a Krejgskorrespondent hod mid dalem derffa.
Dissent un Untagrund
Dej aso ghoissana Samisdat-Litratua, dej wou i d 70ga un 80ga Jouana grouß u blejad worn is, hom bsundas zwou Gruppn von Autornan 'puscht' u virabrocht. Da aso goissane 'Dissens' (bsundas dej wou d Charta 77 untazoachnet hom) u da 'Untagrund', i dean wou d litrarischn Weakk stiaka mid da alternativn Musik vabunna gweng han.
Za d kritischn Schreibháferln u 'Chartistn', wou niad eana Zeig zammpackt un opascht oda emigriat han, ghejat da Ivan Klíma. Õgfangt houd ar mid bsinnlicha oda "africhtnada", "dabaulicha" Litratua, aft houd ar se owa vonn Čapka (i Hodina ticha d.h. d Stund vo da Stádn) u nu spada vonn Kafka (i Loď jménem naděje d.h. es Schif min Nomma dej Hoffning) inspirian loua. I d 70ga un 80ga Jouana houd ar san Stil gendat, is wiaklicha woan u d dissidentischa Tematik is n i d Textt mid einegsickat (Má veselá jitra, Moje první lásky, Moje zlatá řemesla, Láska & smetí). An Vasouch um an groussn Generazionsroman houd ar min Soudce z milosti (Richta vo Gnodn) õpackt un assabracht.
Da Ludvík Vaculík hod i d 60ga Jouana a groußs Renamee fia san Roman Sekyra (Es Bál) krejgt, wou ar mid de Illusiona u Fáhla vo de 50gana (zamst dej aingann) i s Gricht gejd un orechnat. Es selzeitinga Brenna u Gschwerm fia literarischa Experimentt is an aa ned askumma, wej da Roman Morčata (Meafáckln) zoagt. 1968 is ar a Symbol vonn renessãnsnatn Prozess woan, wou ar d famosa Proklamazion Dva tisíce slov (Zwoatausad Weata) asformaliat houd. Min Eisetzn vo da "Normalisiring" houd ar nou d Miglekait offizjell zen publeziana valouan. Reagiat houd ar draf, dass ar dan "Samisdat-Valoḡ" Edice Petlice grindt houd. D dissidentischa Welt houd ar i d haut nei offa un aa ned herouisch gschildat in san Roman Český snář (A bejmischs Trámbouch). Ejara forsch erotisch wiakt s Bejchl Jak se dělá chlapec (Wej mar an Boum macht), awej a boumata Reakzion af s Smolná kniha (s Maleabejchl) von an Vaculík san selmoling Gspusi, da Lenka Procházková.
Wenn ar hintnou aa ejtz am ollamejrann wej a Politika grejmt wiad, wej a Schreiwa oda Autoa houd aa da Václav Havel amol õgfangt. I d 60gana is da Havel i da Tschechoslowakei da Haptrepresentant vonn selmoling modischn absurdn Drama woan duach Theatastickl wej d Zahradní slavnost (s Goatnfest), s Vyrozumění (s Dazáán) u s Ztížená možnost soustředění (Vahátschta Miglekait vo Konzentrazion). I d 70ga Jouana, schou ba de Dissedentla, houd ar s grundlengad Musta vo dan Schãnre weita pfoltn, owa dazou han aa a konkreta politischa Allusiona wej i d Theatastick Audience, Vernisáž u Largo desolato. Gschetzt woan is durtnmol aa sa Essej Moc bezmocných (d Macht vo de Machtlousnan) iwa dej Kraft vo da Sprouch. Wej a Politika hod da Havel nou bsundas Aissaringa u Obwejgunga gschrim, bis u soweit dass ar se zen End aa en Theata zougwendt houd mid da Tragikomedja Odcházení (Fuatgang, d.h. vo Fedan af Strou oda wej ma 'ganga' wiad).
An aanlinga Mythus, wej dean um an Bondy umma, hod aa da Ivan Martin Jirous gnennt Magor um se umma gschoffn, a kinstlarischa Fejara u Menedscha u nouhat aa Hapttexta vo da 'Band' Plastic peoples. Min Bondy hod ar d Lejb zen Derb-Wulgean, zen Alkohol u zen Primitivismus toalt, hod se owa von ean trennadaweis inn Hang zen Katolizismus u grejssana Aggresiwitet untaschidn. Sa Untagrund-Sichd houd ar zammbracht i da Samisdat-Publekazion Zpráva o třetím českém hudebním obrození (Mittoaling iwa d dritta tschechischa musiknata Renessãns). Fia d Poesisammlinga houd ar san Spottnaman gnutzt (en wou si da Eugen Brikcius amol asdenkt ghobt houd): Magorova krabička (An Magor sa Krabitschgal), Magorovy labutí písně (An Magor sane Schwonalejda) u dgl.
D offezjella Litratua
Vo de Autorna u Schreibháferln, de wou iwa s 'Mejnrana', an grejsstn Toal, vonn Lemma offezjellaweis a Textt assabracht u publeziad hom, stichd bsundas da Ladislav Fuks assa; a raffiniata Prosaika, da wou klimpat af de kafkaeskan Soitn, ba dean wou i sane Weak d Realitejt 'vapfruatschlt', vazuang wiad zgunstn vo paranojischa Engst u Bfiachtinga, wou owa aa assapuzt inn Gwántl vonn Banaln, Toḡ-toḡatn da paranojidnan totaliternan Realitejt an Spejgl vireholt. Dej Methodn houd ar i d Õfeng, ban Lousleng fia d Antwickling vo da Thematik vonn Nazionalsozialismus u vonn jidischn Schicksol gnuzt, bsundas i de Románn Pan Theodor Mundstock u Variace pro temnou strunu(Varjaziona fia a dumpana Soitn) un i da Nowelln Spalovač mrtvol (da Vafeiara vo de Toudn), wou vonn Juraj Herz grouss mid vll Tamtam vafilmt wurn is. D Kritik hod dej Kombinazjon narrisch goud u bis iwa d Ouan weg u davõgrissn afgnumma, abisl wejnga hod nou owa schou es Vastentnins u d Rosami glãngt, wej ar mid san finztan, bizarrn Stil d konkreta historischa Wirklekait as n Kontext asse un in ejḡata Anakroni oda Zeitlousekait eine manewat houd. Dej Textt hom wejngana mirkboa, owa dennat aa mejnra uniwersell gwirkt ghobt, wej wann ar - a Vakloḡháfal - mit da ganzn modernan Welt i s Gricht zejḡad un orechna wolltad, wej gred inn Roman Myši Natalie Mooshabrové (dej Meiss vo da Natalia Mooshabrová). Des hod aa dej normhafta herschata Kultur niad lãng glittn un an Fuks glei af Linja gsteiat u katolisch gmacht, dar ar san Stil endrad. Inn Untaschid ze oa vo de ondann, hod da Fuks se aranschiat u Kompromiss gmacht mid da Macht. Dãnk deam houd ar i d 70ga Jouana aa vlla af Wejn forn kinna, wou ar a Materjal zammklaubt houd fia san letztnan kreizwichtingan Román Vévodkyně a kuchařka (d Herzogĩ u d Kechĩ), da wou d Atmosfer vo Wejn i da aso ghoissanan belle epoque i de letztan Ziḡ vonn Habsburga Reich festholt un eifãngt.
Za Asloḡ inn Schaukastal u Witrinal vonn selmolatn Reschim houd aa en Jan Drda sa Weak ghejad. Ba de Lesháfaln hom sane lejman, humornatn Prosastick wej Městečko na dlani (es Stádtal af n Pfoutsch-Innan en palmatn) oda dej Theatakomedjana Hrátky s čertem (Gspillarei min Krampus) u Dalskabáty, hříšná ves an Riß ghobt. Nou an Musta vonn sozialistischn Realismus, da offezjelln nouch-febrajatn literarischn Richting, hod ma d Gschichtlsammling Němá barikáda (d fischalstumma Barrikadn), dej wou s tschechischa Afrewellirn u s Bafreia duach d Rouda Armej einagfõngt houd, u dej, inn Gengsotz z vill ondana Vasouchh es realsozialistisscha Program zen dafonga, pfeigred sugestiv is Zill einaschejsst.
As n Milje vo d Sportreporta is da Ota Pavel virakumma. I da Ejaschtn is aa da Sport es Haptsischee vo sana Prosa, wou duach s Schãnre vo Reportaschn prágt gweng is, wej i d Bejcha Dukla mezi mrakodrapy (d Dukla zwischa d Wulknkratza), Plná bedna šampaňského (a vulla Kistn Schampus), Syn celerového krále (da Suhn vonn Zella-Kine) u Pohádka o Raškovi (es Gschichtl vonn Raschka). Mirazeid houd ar owa aa es Schotzkámmal vo san Gmirk iwa s Protektorát u s Gschick vo sana jidischn Famil aftán. D fedasãnfta u poetisirada Weis, i dera wou ar s hikrejgt houd, hod d Lesa bis iwa d Ouan higrissn. Dej Textt houd ar zammgfosst i de Gschichtlsammlinga Smrt krásných srnců (s Dasterm vo d schejnnan Reja) u Jak jsem potkal ryby (wej dáß e d Fischh troffn hoḇ). Afgem houd da dou aa san Tribut fia sane zwou "zeitlematn" Passiona: d Fischarei u s Land um s Berounka-Flissal umma. Da schmunzlata Toun vo dene Prosastick houd an neian Sinn kgrejt inn Lejcht vo da Gschicht, dáss an Pavel unta n Schreim es Bintl u d Last vonrana manisch-depressifn Psychosn druckt houd.
Da Vladimír Neff houd af d historischa Prosa gsetzt. Es gressa Echo vo sane Weakk is da Saga um zwoi Praga Untanemmagschlechta zoukumma, dej Borny u dej Nedobyly (~ dej Dahauháfal u dej Neddakráltháfal), mid de Bejcha Sňatky z rozumu (Vanunft-Ejan), Císařské fialky (d Koisaveiḡaln), Zlá krev (s bejsa Bloud), Veselá vdova (d lustinga Wittib) u Královský vozataj (an Kine sa Wonglenka). Da Neff hod owa i de Familnagschickk aa historischs vo da bejmischn Intelegenzja u Kultur mid einegwirkt, so dass ar a plastisch-furmhofta Kronik vonn nazionaln Afschwung i da zwoitn Helftn vonn 19. Jh. assagstemmt houd. Zeniat oda gwiadigt hom s san Román Srpnovští páni (d augustnatn Herrn) iwa n Konflikt vo d Edlleit u d Stodbiaga af n Umbruch vonn 13. af s 14. Jh. A Sundarolln inn en Neff san Weak furmt sane ungschejnta Analysn vo Denunzjazion u Konformismus Trampoty pana Humbla (d Tortuan vonn Herrn Humbl).
Vo de offezjell publezirtn Dichta follt a gãnz a assagweanlinga Rolln en Miroslav Holub zou, da wou brejmt is unta n Nama "básnící vědec" (da 'poetnate' Wissnschoftla), ar is a groussa Imunolog gweng u houd unta ondam in Praga IKEM (Institut fia klinischa u experimentella Medizin) gowad. Gweng is ar a Schlissfigua vo da Blousn um d Zeitschrifd Květen (Mai), dej wou se zen Zil gsetzt houd a "Olltogspoesi" zen daschoffn (deitle is dou es Zammhenka mid da Skupinu 42 un en Zivilismus), wos se aa inn an Holub san Programmartikl Náš všední den je pevnina findt. Gschoffn houd ar nou a Dichtung, a stoak prosaisiata, intelektuella, wou intendiat gstudiata Asdrucksweisn vawendt, af dáss ar an Lesa, da wou inran Gadicht a ondana Sproch dawortad, prowoziat un af d Palm bringt. Sane Meja i d 60ga Jouana han gipflt i da Sammling Ačkoli. Gschrim houd ar owa aa a Prosa, bsundas as Fortnschurnal Anděl na kolečkách (a Engl af Radln) u dan Essej Maxwellův démon čili O tvořivosti (an Maxwell sa Demon oda Iwa s Gstoltarisch-Saa).